Ehdotus: NEUVOSTON PÄÄTÖS direktiivin 92/81/ETY 8 artiklan 4 kohdan mukaisen luvan antamisesta Ruotsille soveltaa eriytettyä energiaverokantaa kaksitahtimoottoreissa käytettävään alkylaattibensiiniin

(komission esittämä)

PERUSTELUT

1. Pyynnön esittäminen

1.1. Ruotsin viranomaiset hakivat komissiolta 22. huhtikuuta 2002 päivätyllä kirjeellä poikkeusta, jonka nojalla ne saisivat soveltaa eriytettyä energiaverokantaa kaksitahtimoottoreissa käytettävään alkylaattibensiiniin direktiivin 92/81/ETY [1] 8 artiklan 4 kohdan nojalla.

[1] EYVL L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46).

Saadakseen pyynnön tarkastelussa tarvittavia olennaisia tietoja komissio esitti lisäkysymyksiä 14. toukokuuta 2002 päivätyssä kirjeessä, johon Ruotsin viranomaiset vastasivat 16. toukokuuta 2002. Komissio pystyi Ruotsin viranomaisten vastauksen perusteella saamaan poikkeuspyynnön tarkastelun päätökseen.

1.2. Ruotsi esittää energiaverotusta koskevaan lakiin (1994:1776) muutosta, joka mahdollistaisi alemman energiaverokannan soveltamisen kaksitahtimoottoreissa käytettävään alkylaattibensiiniin 1 päivästä heinäkuuta 2002 tai myöhemmästä ajankohdasta, jonka hallitus vahvistaa EU:n hyväksynnän jälkeen. Toimenpiteen tarkoituksena on ympäristön ja kansanterveyden parantaminen lisäämällä puhtaamman alkylaattibensiinin käyttöä kaksitahtimoottoreissa siten, että siitä kannettavaa energiaveroa alennetaan suhteessa kaksitahtimoottoreissa käytettävästä tavallisesta bensiinistä kannettavaan veroon alkylaattibensiinin korkeampien tuotantokustannusten kattamiseksi.

Ruotsissa kivennäisöljytuotteiden valmisteveron kokonaismäärä muodostuu kahdesta osasta, energiaverosta ja hiilidioksidiverosta.

Ruotsi soveltaa jo nyt valmisteverokantaa, joka on eriytetty polttoaineen ympäristöluokitusjärjestelmän perusteella. Eriytettyjen verokantojen käyttöönoton tarkoituksena on ollut edistää puhtaampien polttoaineiden tuotantoa ja käyttöä ja parantaa näin ilman laatua ja kansanterveyttä. Järjestelmä on toiminut erittäin hyvin.

Ruotsi haluaa nyt kannustaa alkylaattibensiinin tuotantoa ja käyttöä kaksitahtimoottoreissa ottamalla käyttöön vielä alemman verokannan. Ruotsi suunnittelee kaksitahtimoottoreissa käytettävälle alkylaattibensiinille energiaverokantaa, joka olisi 1,5 Ruotsin kruunua alempi litraa kohti kuin ympäristöluokkaan 1 kuuluvalla moottoribensiinillä. Nykykursseilla energiavero olisi 1,66 Ruotsin kruunua (18 senttiä [2]) litraa kohti. Yhteensä valmisteverokanta (hiilidioksidivero mukaan luettuna) olisi näin ollen 3,12 Ruotsin kruunua (33,9 senttiä) litraa kohti.

[2] Valuuttakurssi on pyöristetty siten, että yksi euro on 9,20 Ruotsin kruunua.

Ruotsin viranomaiset aikovat ottaa käyttöön alennetun verokannan, joka olisi voimassa vuoden 2002 heinäkuusta toistaiseksi. Valmisteveron alennuksen vuoksi saamatta jäävien verotulojen määrän arvioidaan olevan noin 100 miljoonaa Ruotsin kruunua (11 miljoonaa euroa) vuodessa.

1.3. Kaksitahtimoottoreissa käytettävän alkylaattibensiinin tuotantokustannukset ovat suuremmat kuin niissä käytettävän tavallisen bensiinin, ja tämän vuoksi sen vähittäismyyntihinta ei olisi kilpailukyinen ilman veronalennusta. Veronalennuksen tarkoituksena on yksinkertaisesti tasoittaa ylimääräisten tuotantokustannusten vaikutusta. Kun tämä kustannusten ero poistuu, kaksitahtimoottoreissa käytettävää alkylaattibensiiniä voidaan myydä huoltamoilla samankaltaisilla hinnoilla kuin tavallista kaksitahtimoottoribensiiniä.

Ruotsin hallitus seuraa hintoja valvoakseen, ettei alkylaattibensiinin hinta laske alhaisemmaksi kuin tavallisen bensiinin hinta.

1.4. Ehdotettu energiaveron alennus koskee kaksitahtimoottoreissa käytettävää alkylaattibensiiniä (Motorbränslen - Specialbensin för motordrivna arbetsredskap, Tvåtaktsbränsle; Moottoripolttoaineet - erikoisbensiini moottorityökaluja varten, kaksitahtipolttoaine), joka on Ruotsin standardin (SS) 15 54 61 (toinen painos) [3] mukainen.

[3] Saatavissa seuraavasta osoitteesta: SIS Förlag AB, Box 6455, S-113 82 Stockholm.

Kyseisen standardin tärkeimpiä raja-arvoja ovat:

- Lyijy: enimmäisarvo 0,002 g/l

- Rikki: enimmäisarvo 50 mg/kg

- Olefiinit: enimmäisarvo 0,5 painoprosenttia

- Aromaattiset hiilivedyt: enimmäisarvo 0,5 painoprosenttia

- Bentseeni: enimmäisarvo 0,1 painoprosenttia

Nämä raja-arvot ovat huomattavasti alhaisemmat kuin direktiivin 98/70/EY [4] I ja III liitteessä annetut raja-arvot; myös tislausta koskevat direktiivin vaatimukset otetaan huomioon.

[4] EYVL L 350, 28.12.1998, s. 58.

1.5. Jos asianomainen polttoaine on edellä mainitun kaksitahtimoottoreissa käytettävää alkylaattibensiiniä koskevan standardin mukainen, veronalennus myönnetään kaikille jäsenvaltioiden (tai yhteisön ulkopuolisten maiden) alkylaattibensiinin tuottajille, joiden tuotteita myydään Ruotsin markkinoilla. Ruotsin viranomaiset arvioivat, että kyseinen määrä on vuonna 2005 noin 40 000 m3 vuodessa.

1.6. Alkylaattibensiinin käyttöön kaksitahtimoottoreissa kannustetaan lähinnä ympäristö- ja terveyssyistä, koska kaksitahtimoottoreiden pakokaasujen palamaton osa sisältää huomattavasti pienempiä aromaattisten hiilivetyjen ja olefiinien, myös bentseenin, pitoisuuksia kuin tavallinen polttoaine.

2. Komission arviointi

2.1. Direktiivin 92/81/ETY 8 artiklan 4 kohdan mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön täydentäviä valmisteverovapautuksia tai veronalennuksia erityisistä poliittisista syistä.

Ruotsin viranomaiset ovat hakeneet komissiolta poikkeuksia, joiden nojalla ne saisivat alentaa kaksitahtimoottoreissa käytettävän alkylaattibensiinin energiaveroa direktiivin 92/81/ETY [5] 8 artiklan 4 kohdan mukaisesti.

[5] EYVL L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46).

Ruotsin esittämästä pyynnöstä on direktiivin 92/81/ETY säännösten mukaisesti ilmoitettu muille jäsenvaltioille.

2.2. Direktiivin 92/81/ETY 8 artiklan 4 kohdan nojalla esitettyjä poikkeuspyyntöjä on tarkasteltava siihen nähden, ovatko ne yhteisön politiikkojen mukaisia.

EU on 1970-luvulta lähtien ottanut käyttöön yhä tiukempia ajoneuvojen päästörajoja ja polttoaineita koskevia määräyksiä ilman laadun parantamiseksi osana ympäristönsuojelun ja terveyden edistämistä. Euroopan unionin veropolitiikan ensisijaisia tavoitteita tulevina vuosina koskevassa komission tiedonannossa neuvostolle [6], kuudennessa ympäristöä koskevassa toimintaohjelmassa [7] sekä liikennepolitiikkaa koskevassa valkoisessa kirjassa [8] todetaan, että verotukselliset toimenpiteet ovat eräs väline, jolla ympäristö- ja terveysnäkökohdat voidaan ottaa paremmin huomioon kaikilla politiikan aloilla.

[6] KOM(2001) 260 lopullinen.

[7] KOM(2001) 31 lopullinen sekä neuvoston ja Euroopan parlamentin päätöksentekomenettelyn mukaiset muutokset.

[8] KOM(2001) 370 lopullinen.

Näin ollen Ruotsin viranomaisten pyytämä veronalennus on yhdenmukainen yhteisön politiikan kanssa, jolla kannustetaan puhtaampien polttoaineiden käyttöön ympäristönsuojelun ja terveyden edistämiseksi.

Komissio panee merkille, että alkylaattibensiiniin sovellettavan valmisteveron tosiasiallinen kokonaisverokanta on korkeampi kuin yhteisössä sovellettava vähimmäisverokanta:

>TAULUKON PAIKKA>

Ruotsin hallitus seuraa hintoja ja valvoo, ettei alkylaattibensiinin hinta laske alemmaksi kuin tavallisen bensiinin hinta.

Ruotsi hakee verokannan eriyttämistä toistaiseksi määrittelemättömäksi ajaksi. Valvoakseen direktiivin 92/81/EC 8 artiklan 4 kohdan mukaisesti myönnettyjä poikkeuksia ja niiden perusteita komissio myöntää tällaiset poikkeukset yleensä korkeintaan kuudeksi vuodeksi.

3. Päätös

Komissio ehdottaa, että neuvosto myöntää neuvoston direktiivin 92/81/ETY 8 artiklan 4 kohdan nojalla Ruotsille luvan soveltaa 30. kesäkuuta 2008 saakka eriytettyjä energiaverokantoja kaksitahtimoottoreissa käytettävään alkylaattibensiiniin.

Energiaveron alennusta on mukautettava, jotta se ei johda kaksitahtimoottoreissa käytettävän alkylaattibensiinin tuotantoon liittyvien lisäkustannusten liikakorvaamiseen.

Edellä mainittuihin aineisiin sovellettavien valmisteveron kokonaisverokantojen on oltava kivennäisöljyjen valmisteverojen määrien lähentämisestä 19 päivänä lokakuuta 1992 annetussa neuvoston direktiivissä 92/82/ETY [9] säädettyjen velvoitteiden ja erityisesti sen 4 artiklassa tarkoitettuja vähimmäisverokantoja koskevien säännösten mukaiset.

[9] EYVL L 316, 31.10.1992, s. 19, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46).

Ehdotus: NEUVOSTON PÄÄTÖS direktiivin 92/81/ETY 8 artiklan 4 kohdan mukaisen luvan antamisesta Ruotsille soveltaa eriytettyä energiaverokantaa kaksitahtimoottoreissa käytettävään alkylaattibensiiniin (ainoastaan ruotsinkielinen teksti on todistusvoimainen)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY [10] ja erityisesti sen 8 artiklan 4 kohdan,

[10] EYVL L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46).

ottaa huomioon komission ehdotuksen,

sekä katsoo seuraavaa:

(1) Ruotsi on hakenut lupaa soveltaa eriytettyä energiaverokantaa kaksitahtimoottoreissa käytettävään alkylaattibensiiniin. Ruotsissa kivennäisöljytuotteiden valmisteveron kokonaismäärä muodostuu kahdesta osasta, energiaverosta ja hiilidioksidiverosta.

(2) Hakemuksesta on ilmoitettu muille jäsenvaltioille.

(3) Ruotsin viranomaisten hakema poikkeus on yhdenmukainen yhteisön veropolitiikan kanssa, jonka tavoitteena on muun muassa EU:n innovaatio-, terveys- ja kuluttajansuojapolitiikan, kestävää kehitystä koskevan politiikan sekä ympäristö- ja energiapolitiikan vahvistaminen.

(4) Kaksitahtimoottoreissa käytettävään alkylaattibensiiniin sovellettava energiaverokanta olisi 1,5 Ruotsin kruunua alempi litraa kohti kuin ympäristöluokkaan 1 kuuluvalla tavallisella bensiinillä. Kaksitahtimoottoreissa käytettävän alkylaattibensiinin energiavero olisi 1,66 Ruotsin kruunua (18 senttiä [11]) litraa kohti. Valmisteveron kokonaisverokanta (hiilidioksidivero mukaan luettuna) olisi näin ollen 3,12 Ruotsin kruunua (33,9 senttiä) litraa kohti.

[11] Valuuttakurssi on pyöristetty siten, että yksi euro on 9,20 Ruotsin kruunua.

(5) Tosiasialliset valmisteveron kokonaisverokannat ovat korkeammat kuin yhteisössä sovellettavat vähimmäisverokannat kivennäisöljyjen valmisteverojen määrien lähentämisestä 19 päivänä lokakuuta 1992 annetun neuvoston direktiivin 92/82/ETY [12] mukaisesti.

[12] EYVL L 316, 31.10.1992, s. 19, direktiivi sellaisena kuin se on viimeksi muutettuna direktiivillä 94/74/EY.

(6) Ehdotetun energiaveron alennuksen suunnitellaan koskevan kaksitahtimoottoreissa käytettävää alkylaattibensiiniä (Motorbränslen - Specialbensin för motordrivna arbetsredskap, Tvåtaktsbränsle; Moottoripolttoaineet - erikoisbensiini moottorityökaluja varten, kaksitahtipolttoaine), joka on Ruotsin standardin (SS) 15 54 61 (toinen painos) [13] ja neuvoston direktiivissä 98/70/EY [14] vahvistettujen standardien mukainen.

[13] Saatavissa seuraavasta osoitteesta: SIS Förlag AB, Box 6455, S-113 82 Stockholm.

[14] EYVL L 350, 28.12.1998, s. 58.

(7) Eriytettyä verokantaa sovellettaisiin kaksitahtimoottoreissa käytettävään alkylaattibensiiniin tuotannon tai tuonnin tasolla.

(8) Kaksitahtimoottoreissa käytettävän alkylaattibensiinin tuotantokustannukset ovat korkeammat kuin tavallisen bensiinin, ja tämän vuoksi sen vähittäismyyntihinta ei olisi kilpailukyinen ilman veronalennusta. Energiaveron alennuksen tarkoituksena on yksinkertaisesti tasoittaa ylimääräisten tuotantokustannusten vaikutusta. Tällöin kaksitahtimoottoreissa käytettävää alkylaattibensiiniä voidaan myydä huoltamoilla samankaltaisilla hinnoilla kuin tavallista bensiiniä.

(9) Ruotsin hallitus aikoo tarkastella säännöllisesti kaksitahtimoottoreissa käytettävän alkylaattibensiinin tuotantokustannuksia valvoakseen, ettei liikakorvaamista tapahdu.

(10) Annettu lupa on voimassa kuusi vuotta.

(11) Komissio tarkastelee säännöllisesti alennuksia ja vapautuksia varmistaakseen, että ne eivät vääristä kilpailua tai haittaa sisämarkkinoiden toimintaa ja että ne ovat yhteisön ympäristön- ja terveydensuojelu-, energia- ja liikennepolitiikan mukaisia,

ON TEHNYT TÄMÄN PÄÄTÖKSEN:

1 artikla

1. Ruotsille annetaan lupa soveltaa eriytettyä energiaverokantaa kaksitahtimoottoreissa käytettävään alkylaattibensiiniin direktiivin 92/81/ETY 8 artiklan 4 kohdan mukaisesti.

2. Edellä 1 kohdassa tarkoitettuun tuotteeseen sovellettavan valmisteveron kokonaisverokannan on oltava direktiivissä 92/82/ETY säädettyjen velvoitteiden ja erityisesti sen 4 artiklassa tarkoitetun vähimmäisverokannan mukainen.

2 artikla

Energiaveron alennuksia on mukautettava Ruotsin viranomaisten säännöllisen tarkastelun perusteella, jotta alennukset eivät johtaisi alkylaattibensiinin tuotantoon liittyvien lisäkustannusten liikakorvaamiseen.

3 artikla

Tämän päätöksen voimassaolo päättyy 30 päivänä kesäkuuta 2008.

4 artikla

Tämä päätös on osoitettu Ruotsille.

Tehty Brysselissä

Neuvoston puolesta

Puheenjohtaja